Hallo, nuwe wêreld!Elsje en Willem Maree by hul dogtertjie, Zelmari. (Foto: Verskaf / Netcare) ’n Dogtertjie van Kuilsrivier in die Wes-Kaap kon op die ouderdom van nege maande die eerste keer die klank van haar ouers se stemme en ander geluide om haar hoor. Dít danksy ’n suksesvolle kogleêre inplanting wat dokters sê die verloop van haar ontwikkeling “vir altyd verander het”. Nou, net ’n paar maande later, is sy ’n geselsende dogtertjie wat boeiend reageer op die geluide van haar nuwe wêreld vol klanke. Dr. Jacobus Terblanche, ’n oor-, neus- en keel- (ENT‑) chirurg wat by die Netcare Kuilsrivier-hospitaal praktiseer, verduidelik dat ’n kogleêre inplanting ’n klein elektroniese toestel is wat dowes of erg hardhorende mense help om klank te herken. Die inplanting werk om die beskadigde deel van die binneoor sodat klankseine die brein kan bereik. Zelmari se ma, Elsje, sê hoewel die familie dit toe nie geweet het nie, is Zelmari – wat op alle ander maniere volkome gesond was – sonder die vermoë om te hoor gebore. “Binne haar eerste paar weke van lewe het ek agtergekom sy is onbewus van geraas en ek het begin vermoed daar is ’n probleem met haar gehoor. Nadat ek haar vir toetse op die ouderdom van ses weke geneem het, is sy met algehele gehoorverlies gediagnoseer. “Dit was hartverskeurende nuus vir ons gesin – ek het regtig nooit gedink so iets sal met ons gebeur nie. Hoewel daar aanbeveel is dat Zelmari ’n goeie kandidaat vir ’n kogleêre inplanting sou wees, was dit finansieel buite ons bereik,” het Elsje gesê. Dinge het ŉ positiewe wending geneem toe dr. Louis Hofmeyr, ’n ENT-chirurg, otoloog en neurotoloog, spesiale belangstelling in Zelmari se geval geneem het. Hofmeyr praktiseer by die Netcare Christiaan Barnard-gedenkhospitaal en spesialiseer in kogleêre inplantings en inplantbare gehoortoestelle. Hy en Terblanche vorm deel van die span by Cape Hearing Implants, ’n organisasie sonder winsmotief wat liefdadigheidsfondse insamel om pasiënte te ondersteun wat inplantbare gehooroplossings benodig. Nadat die opsies met die Maree-gesin bespreek is, is ooreengekom dat ’n kogleêre inplanting die beste opsie vir baba Zelmari is en op die ouderdom van nege maande het Terblanche die inplanting by die Netcare Kuilsrivier-hospitaal gedoen, wat ook met sekere hospitaaluitgawes gehelp het. “Danksy die hulp van hierdie onbaatsugtige span en die ongelooflike ondersteuning van die gemeenskap is ons die geleentheid gegun om hierdie lewensveranderende prosedure vir Zelmari te hê,” het Elsje gesê. “Sedertdien het sy verbasend goed ontwikkel. Sy kan ‘mamma’ sê, sy sê amper ‘ouma’ en sy maak dit baie duidelik wanneer sy iets nie wil hê nie met ŉ ferm ‘nee’.” “Dit is werklik inspirerend om te weet dat ons saam met sulke sorgsame en onbaatsugtige gesondheidsorgpersoneel werk, wat so gewillig hul tyd en kundigheid skenk om aktief uit te reik na ons gemeenskap en om individue soos klein Zelmari by te staan. Ons is geëerd om dr. Terblanche deel van die familie hier by ons fasiliteit te noem en hom en sy kollegas te loof,” het Dirk Truter, hoofbestuurder van die Netcare Kuilsrivier-hospitaal, gesê.